Politiet bekrefter mistenkt i Trollpikken-saken

Politiet bekrefter at en person er mistenkt for å ha ødelagt fjellformasjonen Trollpikken i Rogaland. Det er ikke tatt ut siktelse.

Steinformasjonen Trollpikkens fall dreier seg trolig om hærverk. Nå skal den opp og stå igjen. Carina Johansen / NTB scanpix

NTB

28. juni 2017

Den mistenkte erkjenner ikke forholdet.

– En mistenkt i saken ble avhørt mandag. Det foreligger ikke en formell siktelse, og etterforskningen fortsetter, opplyser politijurist Christina Nessa i Sør-Vest politidistrikt i en pressemelding onsdag morgen.

Politiet har vært på befaring i Trollpikken-området i Eigersund kommune og har blant annet kikket på spor etter boret som ble brukt til å sprekke opp steinen.

«Etterforskningen er ennå i en tidlig fase, og politiet er derfor tilbakeholdne med opplysninger, for ikke å skade etterforskningen», heter det i pressemeldingen.

Steinformasjonen Trollpikken i Rogaland slik den så ut i all sin prakt før det ble oppdaget at den var knekt. Ingve Aalbu / NTB scanpix